钦定古今图书集成/明伦汇编/氏族典/第244卷 > 张叔夜
## 钦定古今图书集成/明伦汇编/氏族典/第244卷 > 张叔夜

按《宋史张叔夜传》：“叔夜，字稽仲，侍中耆孙也。少喜言
兵，以荫为兰州录事参军，知汉、海、秦三州。大观中，为
库部员外郎，开封少尹，赐进士出身，迁右司员外郎。
从弟克公弹蔡京，京迁怒叔夜摭微过，贬监西安草
场。久之，召为秘书少监，擢中书舍人、给事中，进礼部
侍郎。又为京所忌，以徽猷阁待制再知海州，徙济南”
府。山东群盗猝至，叔夜击之，斩数千级，以功进龙图
阁直学士、知青州。靖康改元，金人南下，叔夜徙邓州
南道都总管。金兵再至，钦宗手札趣入卫，即自将中
军，子伯奋将前军，仲熊将后军，合三万人。至都，进资
政殿学士、签书枢密院。连四日，与金人大战，斩其将
二人，檄告诸道，然迄无赴者。城陷，叔夜父子力战。车
驾再出郊，叔夜因起居，叩马而谏，帝曰：“朕为生灵之
故，不得不亲往。”叔夜号恸。金人议立异姓，叔夜移书
二帅，请立太子。二帅怒，追赴军中，至则抗请如初，遂
从以北。道中不食，次白沟，卒。谥忠文。